
Cel ce avea chipul unui „înger frumos, pe fruntea căruia era scris semnul 
Dumnezeirii”, cel ce-a visat  „visul vieţii cel chimeric”, când viaţa îi părea „un basm 
pustiu şi urât”, cel care a revărsat  „gândirea-i fără margini peste marginile lumii”, 
semănând lumină din „tainica-i simţire”, cel care prin menirea de geniu n-a  fost 
fericit şi n-a putut „face fericit pe cineva”, acesta este  marele Eminescu al cărui 
nume  „a scăpat de  noaptea uitării”,  el fiind un simbol al eternităţii. 
Suflet al poporului român, Eminescu a ridicat spiritualitatea românească  pe 
culmile perfecţiunii, opera sa fiind esenţa acestei spiritualităţi. Poetul şi-a propus în 
tinereţe să ridice un „palat poeziei şi altul dramei” ce avea ca scena istoria poporului 
nostru.  Eminescu a ridicat un templu in literatura română, opera sa fiind „Ave Maria” 
în literatura universală. 
Geniu românesc, Eminescu a pătruns pe cale universală în sufletele iubitorilor 
de poezie, graţie profunzimii şi armoniei versurilor sale. Opera sa poartă pecetea 
eternităţii, prin strălucirea imaginilor artistice şi profunzimea cugetării. Mesajul său 
liric se materializează în esenţe umane de încântare şi înfiorare în faţa frumuseţii, 
sensibilităţii şi armoniei poeziei sale, căci adâncurile sufleteşti ale poetului uimesc 
mereu, prin acel inefabil şi mister ce-nvăluie fiinţa ce-a creat o opera nemuritoare.  
Eminescu a armonizat ritmurile naturii cu ritmurile inimii sale care a încetat să 
bată prea devreme. Cuvântul în poezia sa are o magie unică, irepetabilă. Starea de 
vibraţie ce ne-o dă trăirea estetică, citindu-i versurile, face să ne transpunem în 
universul mirific al poeziei sale. Poetul a trăit într-un timp şi un spaţiu doar al său, cel 
poetic, cunoscând starea de poezie, stare ce ni se transmite şi nouă, prin trăirea 
estetică. Eminescu va rămâne in conştiinţa poporului nostru ca  un suflu viu, căci 
spiritul eminescian este veşnic, veghind asupra noastră din spaţii astrale.  
Adesea, ne întrebăm de ce ne este aşa de dor de Eminescu. Simţim, noi, 
adevăraţii Români, un „dor dureros de dulce” de Eminescu? Dorul de acest genial 
poet este ca dorul de un frate mai mare, plecat prea devreme dintre pământeni, este un 
dor de un prieten drag ce ne ştie suferinţele şi toate durerile, visele şi speranţele.  
Multora le este foarte dor de chipul lui visător de student, transfigurat de 
puritatea gândirii şi simţirii sale, de chipul unui tânăr înflăcărat de mari idei şi 
sentimente. Am vrea să ştim, să simţim tot farmecul ce-l răspândea fiinţa lui reală, 
tonalitatea şi inflexiunile vocii sale, mersul lui avântat sau doar de om ce meditează, 
pierdut în sine, vibraţia sufletului său plin de iubire, gesturile sale şi mai ales toate 
acel porniri pline de entuziasm, acele acţiuni puse-n slujba poporului care a dat acest 
geniu inegalabil. 
Ne este dor de cel ce a scris poezia cutremurătoare „Ce suflet trist”, definindu-
se pe sine, dar şi pe noi, căci ne regăsim în acele versuri, poetul purtând povara unui 
destin nefericit, al său şi al neamului său, pentru care a luptat cu condeiul, el fiind 
promotorul unor idei progresiste. Ne este dor de cel care ar fi putut face mai mult 
pentru ţara sa, dacă nu pleca prea devreme la îngeri. 
În imaginaţia noastră, îl vedem pe Mihai, poetul cu zâmbetul lui dulce, pe 
buzele-i atât de frumoase, cu privirea tandră, arzătoare sau îndurerată, cu lumina 
chipului său, unică, strălucitoare. Cum să nu ne fie dor de cineva pentru care avem o 
iubire aparte? Dacă nu vine la chemarea dorului nostru, înseamnă că undeva, acolo 
sus, este iubit .Noi rămânem să dorim ca şi el României „la trecutul mare, mare viitor” 
să vedem cum „izvorăsc din veacuri stele una câte una” şi să admirăm luna ieşind 
„din codrii”  sau „a  lacului văpaie”  să simţim „flori de tei înmiresmate” să ascultăm 
şi pentru el „aspru cânt al mării”  şi  chiar să ne dorim ceea ce spune poetul: 
 
„Mai am un singur dor 
 În liniştea serii 
 Să mă lăsaţi să mor 
 La marginea mării/ 
Să-mi fie somnul lin 
 Şi codrul aproape 
 Pe-ntinsele ape, 
Să am un cer senin”(M.Eminescu „Mai am un singur dor” (M.Eminescu- 
„Poezii” Editura Didactică şi Pedagogică) 
 
Ne întrebăm în ce „depărtări albastre” este sufletul său, când: 
 
„Mai tremură luceferi pe ape, 
Mai scânteie stele pe lacuri, 
 Mai scapără luna pe ramuri, 
Se varsă aur şi-argint peste toate. 
 
Izvorul tainic mai susură lin, 
Plopii foşnesc pe cerul senin, 
Fluturii albaştri plutesc peste flori, 
Vântul serii răspândeşte fiori. 
 
Codrul adoarme cu teii în floare, 
Scuturându-se-n dulcea răcoare, 
Cad în ropot apele-ntruna, 
Peste vârfuri de brazi, alunecă luna. 
 
Feţii-frumoşi şi crăiese-n poveşti 
Trec peste câmpuri albe sub stele… 
Dar TU POETE, TU, unde eşti? 
TU şi toate dorurile tale?(Ecaterina Chifu) 
 
 Poate că, pe nevăzute căi, putem comunica chiar cu marele poet şi-l putem 
implora, prin rugăminţi fierbinţi, să revină printre noi, să aducă în inimile noastre 
speranţa unei lumi mai bune, armonia şi pacea şi toată frumuseţea sufletului său 
încărcat de iubire. 
Eminescu era conştient de valoarea universală a operei sale, aşa cum se 
reflectă în poezia „Numai poetul”: Iată versurile: 
 
 „Numai poetul 
 Ca păsări ce zboară 
Deasupra valurilor 
Trece peste nemărginirea timpului/ 
În ramurile gândului, 
 În sfintele lunci 
 Unde păsări ca el 
 Se-ntrec în cântări” 
 Eminescu rămâne alături de marii poeţi ai lumii, prin opera ale cărei rezonanţe 
străbat meridianele, fiind îndrăgită şi apreciată de atâţia iubitori de frumos. Avându-l 
pe Eminescu  în suflet, nu mai suntem nicicând singuri, căci purtăm cu noi o bogăţie 
rară, cea mai de preţ comoară a limbii române, opera unui astru nemuritor, ce va 
străluci pe firmament cu o blândă lumină, iradiind prin veacuri frumuseţe şi armonie. 

